Správna  rada SAF v súlade so Stanovami asociácie zvoláva

**VALNÉ ZHROMAŽDENIE**

**na stredu 9. apríla 2014 o 14.00 hod.**

do zasadacej miestnosti Auly Ekonomickej univerzity v Bratislave,

Dolnozemská cesta 1, Bratislava - Petržalka

**PROGRAM:**

14.00 – 15.00 Odborná časť spojená s diskusiou na tému

*Demografická zmena a jej dopady na ekonomický rast a verejne financie.*

**Doc. Ing. Vladimír Baláž, DrSc., Prognostický ústav SAV**

15.00 – 16.00 Rokovanie Valného zhromaždenia SAF

**Program Valného zhromaždenia:**

1. Otvorenie
2. Voľba zapisovateľa a overovateľov zápisnice z VZ
3. Správa o činnosti asociácie za rok 2013 a zámery SAF na rok 2014
4. Správa Rady starších za rok 2013
5. Správa o hospodárení v roku 2013 a návrh rozpočtu na rok 2014
6. Stanovisko revíznej komisie k hospodáreniu SAF v roku 2013
7. Voľby do orgánov SAF
8. Diskusia
9. Schválenie uznesenia z riadneho Valného zhromaždenia
10. Záver, občerstvenie

Vzhľadom na organizačné zabezpečenie Valného zhromaždenia, prosíme potvrdiť svoju účasť do kancelárie SAF na tel.: 02/43635667 alebo e-mail: kancelaria@asocfin.sk

**najneskôr do 7. apríla 2014.**

Doprava autom k budove Auly ekonomickej univerzity: z Dolnozemskej odbočiť priamo na parkovisko pred univerzitou. Aula je samostatná budova pred univerzitným komplexom. Zasadačka sa nachádza v budove Auly na 1 poschodí za hlavnou miestnosťou, vchádza sa cez hlavný vchod Auly.

Tešíme sa na Vašu účasť.

Ing. Elena Trenčianska, CSc., v. r. Ing. Andrej Révay, v. r.

 predsedníčka Rady starších prezident SAF

**Správa o činnosti Slovenskej asociácie podnikových finančníkov za rok 2013 a zámery SAF na rok 2014**

V uplynulom roku 2013 činnosť SAF bola zameraná na plnenie svojich odborných zámerov v troch hlavných oblastiach svojej činnosti: konferencie a semináre, časopis a legislatívne aktivity. Plán seminárov a konferencie boli schválené na valnom zhromaždení. Predsedovia odborných komisií sa venovali príprave jednotlivých aktivít pričom Správna rada SAF a Rada starších riadili túto činnosť. Organizačnú časť aktivít zabezpečovala kancelária SAF v spolupráci s príslušnými odbornými komisiami. Okrem seminárov a konferencie sa odborné zámery realizovali formou odborných diskusií v rámci pracovných skupín, aktívnou účasťou na podujatiach spolupracujúcich spoločností, spoluprácou so zahraničnými partnerskými organizáciami, prípravou vzdelávacích programov pre členov SAF ako aj vydávaním odborného časopisu Finančný manažér pre svojich členov a taktiež zverejňovaním informácií na internetových stránkach [www.asocfin.sk](http://www.asocfin.sk). Všetkým členom SAF ako aj spolupracovníkom, ktorí na dobrovoľnej báze pomáhajú skvalitňovať odborný život nášho občianskeho združenia treba vysloviť poďakovanie.

*Správna rada v roku 2013 zasadala celkom 5 krát*. Dňa 16. Januára 2013 ťažiskovým rokovaním bola príprava novoročného stretnutia v Studenom a plán činnosti komisií v roku 2013.

Na zasadnutí dňa 20. marca 2013 sa Správna rada venovala príprave konferencie SAF, účtovnej závierke za rok 2012, rozpočtu na rok 2013.

Dňa 14. augusta 2013 sa uskutočnilo výjazdové zasadnutie Správnej rady v RVS Studené, na ktorom sa pripravoval detailný odborný program konferencie, prediskutoval sa stav sponzoringu. Toto zasadnutie sa tiež venovalo organizovaniu vzdelávania pre členov aj nečlenov SAF ako aj prípravou tém pre diskusné stretnutia finančníkov v užšom kruhu. Správna rada schválila návrhy pre udelenie Ceny SAF pre Richarda Farkaša, partnera KPMG. Rokovanie Správnej rady dňa 22.10.2013 bolo zamerané na riešenie aktuálnych otázok programu konferencie, a tiež na prípravu panelovej diskusie. Tiež bol prerokovaný program aktivít do konca roka 2013 Na jednotlivých zasadnutiach sa priebežne riešili otázky členstva, hlavne prijímanie nových členov.

Dňa 14. Novembra 2013 sa uskutočnilo výjazdové zasadnutie Správnej rady v Modre-Harmónii. Na programe bolo vyhodnotenie 11. Ročníka konferencie FRP, ktorá sa opäť konala v spolupráci s Ecopressom, vyhodnotili sa seminárne aktivity počas roka 2013, skontrolovalo sa plnenie rozpočtu v roku 2013. Správna rada rozhodla aj o členských príspevkoch na rok 2013 (nemenia sa). Na zasadnutí sa začali prípravy aktivít SAF v roku 2013, menovite príprava stretnutia finančníkov v Clube Imperial, príprava novoročného stretnutia finančníkov v Studenom, plán seminárov a príprava rozpočtu na rok 2014.

Činnosť Správnej rady, Rady starších, vedúcich odborných komisií, členov redakcie a redakčnej rady časopisu Finančný manažér, sa zameriavala predovšetkým na plnenie plánu činnosti asociácie a jej chodu, na organizovanie odborných podujatí a prípravu konferencie, ďalej na získavanie a prípravu odborných článkov pre časopis, prípravu a realizáciu brainstormingov v užšom kruhu. Veľmi dôležitú úlohu v živote SAF má spolupráca s MF SR, Výborom pre financie, rozpočet a menu Národnej rady SR, MS SR ako i spoluprácu v rámci asociácií, členov EACT a IGTA. Veľa času bolo venované rokovaniam pri príprave Registra účtovných závierok, zmenám účtovných a daňových zákonov, európskej legislatíve. Asociácia bola v uplynulom roku veľmi aktívna pri pripomienkovaní zákonov z dielne MF SR. Spoluprácu s partnerskými organizáciami SKAU, CECGA, SAMP, KPMG, ALS SR a SKDP je potrebné naďalej rozvíjať, pretože mnohé odborné problémy sú spoločné. Správna rada v rámci svojej činnosti veľmi úzko spolupracovala s Radou starších. Predsedníčka Rady starších sa pravidelne zúčastňovala zasadnutí Správnej rady a v súlade so Stanovami SAF iniciatívne ovplyvňovala jej rozhodovanie.

Správna rada venovala veľkú pozornosť tvorbe členskej základne, získavaniu zdrojov pre zabezpečenie odborných aktivít a chodu asociácie a sledovala hospodárenie so získanými zdrojmi.

**Realizované akcie v roku 2013:**

1. **Dlhodobá udržateľnosť verejných financií Slovenskej republiky**

Ivan Šramko, predseda Rady pre rozpočtovú zodpovednosť

 **Možnosti projektového financovania podnikateľských aktivít**

Miroslav Štrokendl, predseda predstavenstva a generálny riaditeľ UniCredit Bank Na každoročne organizovanom Novoročnom stretnutí finančníkov v RVS Studené, ktoré sa uskutočnilo 5. Februára 2013, sa zúčastnilo 75 zástupcov významných podnikov, bánk, univerzít a ďalších inštitúcií.

1. **SEPA – pripravenosť podnikov**

Odborný seminár sa uskutočnil v spolupráci NBS, SOPK, SBA a SAF dňa 27. marca 2013 v priestoroch NBS a zúčastnilo sa ho okolo 100 účastníkov.

1. **Diskusia vrcholových finančných manažérov s predstaviteľmi NBS a komerčných bánk** na aktuálne témy sa uskutočnila dňa 8. apríla 2013 v priestoroch Clubu Imperial.

Diskutované témy: *Aktuálny výhľad vývoja slovenskej ekonomiky, Stručný pohľad na európske iniciatívy v oblasti regulácie bánk, Zdaňovanie finančných transakcií. Prednášajúci: guvernér NBS Jozef makúch a pani Elena Kohútiková, členka predstavenstva VÚB.*

1. **Zámery v oblasti odvodovej a dôchodkovej reformy**

 Dňa 17. apríla 2013 sa uskutočnil seminár, na ktorom zástupcovia MPSVR SR

Ing. Jana Kolesárová, generálna riaditeľka sekcie sociálneho poistenia a dôchodkového sporenia a Ing. Ingrid Benková, poradkyňa štátneho tajomníka MPSVR SR Jozefa Buriana prezentovali aktuálny stav a zámery ministerstva v oblasti pripravovaných zmien v dôchodkovom systéme a odvodoch na sociálne poistenie.

1. **Hľadanie skrytých rezerv v alokácii nákladov po vyčerpaní tradičných cost-cut opatrení**

 SAF a IBM Slovensko, s.r.o. pripravili na 25. apríla 2013 v Hoteli Kempinski River Park odbornú diskusiu finančných manažérov zameranú na riešenie aktuálnych problémov mnohých spoločností v oblasti šetrenia nákladov. Tému uviedol Ladislav Janyik, finančný riaditeľ Slovnaft, a.s.

1. **Podpora dobrovoľného plnenia daňových povinností ako spoločná priorita Slovenska a EÚ**

 Konferenciu organizovalo Finančné riaditeľstvo SR a Zastúpenie Európskej komisie (EK) na Slovensku. Záštitu nad podujatím prevzal predseda vlády SR Robert Fico.

1. **Rating daňových subjektov**

Brainstorming členov SAF a zástupcov Finančnej správy, Ministerstva financií SR a Ministerstva práce, sociálnych vecí a rodiny sa uskutočnil dňa 19. júna 2013 a zúčastnilo sa ho 34 účastníkov.

1. **Konferencia FRP 2013** sa konala v dňoch 8. a 9.10.2013 v Carltone
2. **Jesenné semináre SAF na Zochovej chate**

V dňoch 14.-15.11.2013 Slovenská asociácia podnikových finančníkov v spolupráci s KPMG usporiadala dvojdňový seminár na Zochovej chate s aktuálnymi témami. Prvý deň bol zameraný na praktické otázky a problémy podnikových finančníkov – na možnosti, ktoré budú ponúkať štrukturálne fondy v rokoch 2014-2020, na metodiku a pomôcku pri ekonomických analýzach a plánovaní a na riadenie nákladov. Seminára sa zúčastnili odborníci z rôznych oblastí a k témam sa rozvinula zaujímavá odborná debata.

1. **Diskusia vrcholových finančných manažérov s predstaviteľmi NBS a komerčných bánk** na aktuálne témy sa uskutočnila dňa 25. Novembra 2013 v priestoroch Clubu Imperial.

Diskutované témy: *Banková únia a stabilita finančného prostredia EÚ. Prednášajúci: guvernér NBS Jozef Makúch.*

Okrem uvedených aktivít SAF vydáva pre členov, spolupracovníkov a verejné inštitúcie odborný časopis **Finančný manažér** 4 krát do roka. Na vydávaní časopisu participuje na základe zmluvy aj Stredoeurópska asociácia správy a riadenia spoločností CECGA. Okrem kvalitných odborných príspevkov sa v časopise prezentuje aj činnosť SAF.

 Treba konštatovať, že všetky podujatia boli realizované na vysokej odbornej úrovni. Účastníci konferencie hodnotili jej priebeh veľmi pozitívne a tiež spolupráca s Ecopressom sa ukázala ako užitočná. Správna rada preto aj pre rok 2014 schválila  spoluprácu s Ecopressom pri organizovaní konferencie.

**Plnenie zámerov SAF v roku 2013 podľa jednotlivých oblastí**

**Členská základňa**

K dnešnému dňu má asociácia 77 platiacich členov (*o 2 viac ako rok predtým)* a 11 zakladajúcich členov, ktorí sa môžu podieľať na výhodách, ktoré im členstvo v SAF poskytuje. Okrem toho má SAF čestných členov a mimoriadnych členov, s ktorými úzko spolupracuje.

**Členské príspevky pre rok 2013 Správna rada nezmenila a zostali nasledovné:**

|  |  |
| --- | --- |
| **Fyzické osoby** | 30 EUR |
| **Mikro podniky -** do 10 zamestnancov | 80 EUR |
| **Malé podniky -** do 50 zamestnancov | 280 EUR |
| **Stredné podniky -** do 250 zamestnancov | 600 EUR |
| **Veľké podniky -** nad 250 zamestnancov | 1.200 EUR |

# Spolupráca v rámci Európskej únie - EACT

Spolupráci s EACT venujeme naďalej veľkú pozornosť. SAF od vstupu do EACT sa pravidelne dva krát do roka zúčastňuje zasadnutia Správnej rady EACT. V roku 2013 sa uskutočnili dve zasadnutia – v Záhrebe a v Barcelone. Obsahové zameranie zasadnutí bolo venované nasledovným oblastiam:

* SEPA – zhodnotenie pripravenosti zúčastnených strán na end date pre kreditné a debetné platby
* SEPA - platobné karty,
* EMIR – reportovanie obchodovania OTC deriváty,
* Dlhodobé financovanie podnikov (banky, dlhopisy, nebankové subjekty, kapacity finančných inštitúcií, účinnosť a efektívnosť finančného trhu, faktory umožňujúce dlhodobé sporenie a financovanie, prístup SME k zdrojom..),
* EACT podnikový prieskum – úverové podmienky pre podniky v rámci EU, ktorého sa zúčastnilo 516 podnikov,
* Daň z finančných transakcií – diskusia k argumentom proti jej zavedeniu,
* IFRS 9
* Otázky finančnej regulácie : banková únia, MIFID 2,..

K týmto oblastiam boli spracovávané materiály, ktoré členovia SAF mali možnosť pripomienkovať, prípadne formulovať názory a ovplyvňovať ich zameranie. Veľkú pozornosť sa venovala migračnému plánu pre zavedenie SEPA v jednotlivých krajinách vo väzbe na end date.

V tejto oblasti činnosti sa výrazne zlepšila komunikácia v smere EACT národné asociácie vo forme reportov. Na druhej strane sú stále rezervy vo väčšom zapojení sa SAF (členskou základňou) do týchto medzinárodných štruktúr. Úloha vybudovania fungujúcej komunikácie medzi  SAF a EACT teda stále trvá. Pokračovali sme tiež v spolupráci s ACT v oblasti vzdelávania. ACT ponúklo našim členom i bezplatnú účasť na výročnej konferencii ACT v Liverpoole, s veľmi dobrým obsahovým zameraním. Spolupráca s EuroFinance umožňuje členom SAF 20% zľavu z poplatku na celosvetovej konferencii.

# Vnútorná organizácia

# V tejto oblasti venujeme pozornosť zlepšeniu komunikácie tak vnútri asociácie ako i navonok asociácie. V tomto smere sme v rámci Správnej rady diskutovali skvalitnenie webovej stránky asociácie, jej udržiavanie a prezentáciu informácií o činnosti asociácie. Odborný časopis Finančný manažér sa podarilo v minulom roku udržať na dobrej odbornej úrovni aj vďaka šéfredaktorke Miloslavy Zelmanovej a predsedníčke redakčnej rady doc. Márie Klimíkovej ako aj spolupracujúcej asociácie CECGA. V roku 2013 vyšli 4 čísla, kde okrem odborných príspevkov sa uverejňovali aj realizované, prípadne plánované aktivity SAF v priebehu roka. Podstatným spôsobom sa zlepšila informovanosť verejnosti o našich aktivitách prostredníctvom našich stránok [www.asocfin.sk](http://www.asocfin.sk). O každodenný chod asociácie a jej hospodárenie sa stará Správna rada SAF a jej výbor (užšie vedenie) tvorený prezidentom Andrejom Révayom, viceprezidentami Vierou Bakošovou a Miroslavom Galambošom a tajomníkom Eduardom Hozlárom. Veľkú zásluhu na formovaní aktivít SAF má predsedníčka Rady starších pani Elena Trenčianska, ktorá sa zúčastňuje na všetkých dôležitých rokovaniach.

# Činnosť zameraná v prospech členov SAF

V tejto oblasti boli hlavné zámery smerované už tradične do vytvárania platformy na výmenu skúseností a názorov v oblasti finančného riadenia podnikov, podnikateľského prostredia a vzdelávania. Dôležitou úlohou SAF je presadzovať záujmy svojich členov – podnikateľskej sféry – pri posudzovaní a pripomienkovaní zámerov výkonnej a zákonodarnej moci na národnej a tiež európskej úrovni. SAF má vybudované dobré meno pre dobré partnerstvo s MF SR a s parlamentným výborom pre financie, rozpočet a menu hlavne pre oblasť tvorby legislatívy. Pre svojich členov sa SAF snaží sprostredkovať nové informácie z oblasti ekonomických zákonov a formou seminárov prediskutovať ich význam a dopady na činnosť finančných manažérov, hospodárenie subjektov a pod. Na semináre a ďalšie odborné podujatia SAF poskytuje svojim členom výrazné zľavy na účastnícke poplatky, prípadne sú tieto aktivity bez poplatku. Taktiež umožňujeme svojim členom vlastnú propagáciu formou bezplatných odborných článkov alebo reklamy v časopise Finančný manažér s výraznou zľavou. Členom ponúkame aj možnosť účasti na medzinárodných odborných akciách pre finančných manažérov za účelom nadväzovania nových kontaktov.

Pokračovali sme v ponuke vzdelávania na základe zmluvy s ACT.

V uplynulom roku sme pokračovali naďalej aktívne v oblasti podielu asociácie na tvorbe legislatívy, a to hlavne vďaka dobrej práce Komisie pre dane a clá a komisie pre účtovníctvo. Veľmi dobre pokračovala spolupráca s MF SR, sekcia daní a parlamentným výborom pre financie, rozpočet a menu. V rámci spolupráce s MF SR sme sa v minulom roku sústredili na zlepšovanie podnikateľského prostredia. Komisia pre finančný trh aktívne komunikovala problematiku Registra účtovných závierok aj v rámci pripomienkového konania, aj v rámci prípravy seminára.

V uplynulom roku spolupráca s vysokými školami bola sústredená hlavne na publikačnú oblasť, účasť na seminároch a konferencii, kde SAF umožňuje určitému počtu učiteľov a študentov bezplatnú účasť. Mnohí vysokoškolskí učitelia a mladí doktorandi využili priestor časopisu Finančný manažér na publikovanie svojich výskumných prác. Zvlášť treba oceniť spoluprácu v Ekonomickou univerzitou v Bratislave, ktorá nadobudla počas mnohých rokov veľmi konkrétnu podobu, a to vzájomnou účasťou v orgánoch EU a SAF. SAF má svojich zástupcov vo vedeckých radách Ekonomickej univerzity a učitelia Ekonomickej univerzity zase pôsobia v orgánoch SAF. SAF v uplynulom roku uskutočnila 4 vzdelávacie podujatia na pôde Ekonomickej univerzity.

SAF spolupracuje aj s Trendom pri vyhlasovaní Finančného manažéra roka, kde pre víťaza je určená bezplatná účasť na medzinárodnej konferencii finančníkov, ktorú organizuje EACT. Sme radi, že v úzkej nominácii sa už pravidelne umiestňujú aj nominanti SAF.

V rámci medzinárodnej spolupráce sa okrem aktivít v EACT začala úspešne rozvíjať aj spolupráca s konkrétnymi zahraničnými spoločnosťami. Z iniciatívy maďarskej asociácie sa začína rozvíjať spolupráca s asociáciami podnikových finančníkov s blízko susediacimi krajinami. Po konferencii v Budapešti v máji 2012 sa pripravila spoločná konferencia v Prahe, ktorú organizovalo ČAT, kde sa zúčastnia zástupcovia asociácií zo Slovinska, Chorvátska, Maďarska, Česka a Slovenska.

Celkovo možno rok 2013 hodnotiť ako úspešný, že hlavné zámery asociácie sa podarilo naplniť. Aktivity SAF vzbudili primeranú pozornosť a záujem členskej základne.

Hospodárenie SAF bolo v roku 2013 prebytkové – rozdiel príjmov a výdavkov činí 137,61 EUR. Celkové príjmy asociácie za rok 2013 boli plánované vo výške 48.500,- EUR a skutočnosť dosiahla výšku 50.188,01 EUR, čo predstavuje **103%** z plánovaných príjmov. Najvyššiu položku príjmu predstavujú členské príspevky vo výške 26.400,- EUR, čo sa dosiahlo získaním nových členov a bez zvýšenie členských príspevkov.

Celkové výdavky za rok 2013 boli plánované vo výške 48.500,- EUR a v skutočnosti dosiahli výšku 50.050,40 EUR, čo predstavuje **103%** z plánovaných výdavkov. Najvyššiu položku okrem miezd predstavujú výdavky na vydávanie bezplatného časopisu Finančný manažér, ktorý sa pomerne výrazne presadil v odbornej verejnosti a výdavky na odborné podujatia.

**Zameranie aktivít SAF v roku 2014**

1. **Banková únia a jej vplyv na slovenský finančný trh**
2. **Čo možno očakávať pri plnení štátneho rozpočtu v roku 2014**

Studené 21.1.2014

1. **Aktuálne otázky daňovej legislatívy s dôrazom na novely platné pre rok 2014** (Kontrolný výkaz – DPH vs. pokuty, dopad na malé a stredné podniky), Brainstorming za účasti členov Komisie SAF, pracovníkov MF SR daňovej sekcii Finančného riaditeľstva SR k vybraným daňovým otázkam

marec 2014

1. **Demografická zmena a jej dopady na ekonomický rast a verejne financie**

Workshop pred VZ SAF

9. apríla 2014 od 14.00 hod.

1. **Zmeny v účtovníctve a účtovnom výkazníctve mikropodnikov.**

jún 2014

1. **Hospodárske informácie – základ znižovania podnikateľského rizika.**

Apríl 2014

1. **Kartelové právo**, Advokátska kancelária Havel Holásek,

29.4.2014 - seminár

1. **Svetové ekonomické fórum – Davos 2014**

Diskusia finančníkov v Clube Imperial

Apríl 2014

1. **Konkurz a reštrukturalizácia. Ekonomické a právne otázky**

Odborné podujatie pre správcov

Máj 2014

1. **Cezhraničné vymáhanie pohľadávok.**

**Register účtovných závierok**

Dvojdňový seminár - máj 2014

1. **Zasadnutie EACT v Bratislave**

Rokovanie zástupcov asociácií finančníkov členských európskych krajín

23.-24. Máj 2014

1. **Možnosti financovania malých a stredných podnikov.**

Seminár v spolupráci s NADSME a SZRB - jún

1. **Konferencia Treasury Management Forum v Portoroži**

25.-26.september 2014

1. **Verejné obstarávanie po novom**

Seminár zameraný na prínosy elektronických aukcií

November 2014.

1. **Transferové oceňovanie**

Seminár

1. Spoločná akcia s IBM Slovensko
2. **International Cach & Treasury Management**

Medzinárodná konferencia EuroFinance v Budapešti

15. – 17. Októbra 2014

1. **XII. ročník konferencie Finančné riadenie podnikov**

Dátum – 21. – 22. Októbra 2014

**Legislatívna aktivita** – pripomienkovanie ekonomických zákonov – priebežne

Dovoľte mi vyjadriť na záver presvedčenie, že spolu s Vami, členmi SAF sa nám podarí tieto ciele na rok 2014 i naplniť.

Bratislava, VZ 9.4.2013

 **S P R Á V A**

 **Rady starších slovenskej asociácie finančníkov za rok 2013**

**Rada starších pracovala v roku 2013 v zložení :**

**predseda - Elena Trenčianska**

**členovia - Roman Dvorčák, Karol Vlachynský, František Sieklik, Jana Šnircová, Božena Hrvolová, Dušan Durmis.**

Vo svojej činnosti sa členovia RS zameriavali hlavne na podporu a následnú kontrolu plnenia úloh vyplývajúcich z „Plánu hlavných úloh SAF schválených na rok 2013“, ktoré boli priebežne počas roku doplnené novými úlohami prijatými v rámci zasadnutí Správnej rady.

 Pravidelnou aktívnou účasťou predsedu RS na zasadnutiach Správnej sa dlhoročné poznatky a skúsenosti členov rady v priebehu celého roku efektívne premietali do činnosti SAF, a to tak pokiaľ ide o rokovania so zástupcami členskej základne, predstaviteľmi hospodárskej praxe, bankami, ako aj univerzitami. Výsledkom tejto spolupráce je zaktivizovanie a hlavne zefektívnenie a diverzifikácia aktivít SAF , pri organizovaní seminárov, školení, spoločných stretnutí so zástupcami MF SR a MPSVR SR k vybraným témam z oblasti daňovej a colnej politiky, účtovníctva a daňových zákonov, aktualizácie európskej legislatívy a pod.

 Štartom do r.2013 bolo stretnutie členov SAF,SR a RS SAF s pozvanými hosťami zorganizované 5. 2. 2O13, v rámci ktorého v prvej časti dominovala odborná téma Dlhodobá udržateľnosť verejných financií SR odprezentovaná Ing.Šramkom a v ďalšej časti tému Možnosti projektového financovania podnikateľských aktivít prezentoval Ing. Štrokendl. V druhej časti v rámci spoločenského stretnutia bol priestor na vzájomné neformálne stretnutia, súčasťou ktorých boli aj diskusie a rozhovory o ďalšom zameraní činnosti SAF.

Za vyvrcholenie aktivít SAF v roku 2013 možno považovať každoročne organizovanú konferenciu Finančné riadenie podnikov zorganizovanú tradične pod záštitou guvernéra NBS.

Jednotlivé akcie SAF realizované v roku 2013 boli zabezpečované v úzkej spolupráci členov Správnej rady, ako aj RS, pričom treba zvlášť vyzdvihnúť osobnú aktivitu členov týchto orgánov SAF smerujúcu k trvalému prehlbovaniu a skvalitňovaniu služieb pre členskú základňu tak pokiaľ ide o ich aktívnu účasť v komisiách, ako aj výboroch pre financie, rozpočet a meny, v pracovných komisiách IGTA a ECTA atď.

Pri hodnotení činnosti RS ako nedeliteľnej súčasti SAF za rok 2013 je treba vyzdvihnúť aj prehlbovanie spolupráce a vzájomných kontaktov s bankami a univerzitami, menovite s Ekonomickou univerzitou BA, v rámci ktorej členovia tak SR, ako aj RS sú členmi vedeckých rád univerzity, a fakúlt a svojim aktívnym prístupom tak pokiaľ ide o prednášky, semináre, výmenu skúseností a pod. sú prínosom tak pre učiteľov, ako aj študentov pokiaľ ide o prepojenie teórie s praxou.

Po prerokovaní Správy o činnosti SAF za rok 2013, ktorá je vyhodnotením aktivít za uplynulý rok a v ktorej sú vytýčené Hlavné smery aktivít pre rok 2014 možno konštatovať, že Správa je po formálnej i obsahovej stránke na dobrej úrovni a stanovené zámery SAF sú konštruktívne a korešpondujú s celkovým zameraním SAF, ktorým je naďalej trvalé skvalitňovanie finančného riadenia podnikov vrátane zvyšovania transparentnosti, s akcentom na rozšírenie a upevnenie členskej základne.

Bratislava, marec 2014 Ing. Elena Trenčianska, CSc.

 Predseda RS SAF

**Správa o hospodárení SAF za rok 2013**

Celkové príjmy asociácie za rok 2013 boli plánované vo výške 48.500,- EUR a skutočnosť dosiahla výšku 50.188,01 EUR, čo predstavuje **103%** z plánovaných príjmov. Prekročenie príjmov sa dosiahlo hlavne zvýšením členských príspevkov, úrokových výnosov, vyšším príjmom 2% z daní. Vyššie príjmy sme dosiahli aj napriek tomu, že sme mali nižšie príjmy z organizovania platených odborných podujatí a príjmov z reklamy.

 Najvyššiu položku príjmu predstavujú členské príspevky vo výške 26.400,- EUR, čo sa dosiahlo získaním nových členov a bez zvýšenie členských príspevkov. Príspevky z organizovania seminárov činili iba 650 EUR oproti plánu 8.000,- EUR. Vznik tejto disproporcie je daný tým, že sa nepodarilo v uplynulom roku zorganizovať platené vzdelávania pre správcov. V roku 2013 nemali povinnosť preukazovať získané body na vzdelávanie. Nenaplnili sa príjmy na reklamu pre časopis Finančný manažér. Príjmy z konferencie na základe zmluvy s Ecopressom boli však vyššie, čo čiastočne kompenzovalo výpadok príjmov z reklamy.

Celkové výdavky za rok 2013 boli plánované vo výške 48.500,- EUR a v skutočnosti dosiahli výšku 50.050,40 EUR, čo predstavuje **103%** z plánovaných výdavkov. Najvyššiu položku predstavujú výdavky v položke „ostatné“ vo výške 25.211,10, čo činí 134% oproti plánu. Tieto výdavky sú zložené z výdavkov na vydávanie bezplatného časopisu Finančný manažér, ktorý sa pomerne výrazne presadil v odbornej verejnosti, ďalej z výdavkov na odborné podujatia, ktoré zvyšovali prestíž asociácie aj ich spoločenskou úrovňou. Každé číslo časopisu v roku 2013 malo vyšší počet strán, ktoré redakcia časopisu z dôvodu aktuálnosti spracovaných tém a potrieb ich zverejnenia odsúhlasila, čo však vyžadovalo dodatočné výdavky. Celkovo to však prestíži asociácie pomohlo. Výdavky na odborné podujatia dosiahli až 165% plánovanej čiastky. V uplynulom roku so súhlasom Správnej rady bolo realizovaných oproti plánu viacero podujatí s vyššou spoločenskou úrovňou (novoročné stretnutie finančníkov v Studenom, spoločná akcia s IBM v hoteli Kempinski o skrytých rezervách v nákladoch, dvojdňová séria jesenných seminárov na Zochoveh chate, dve diskusie vrcholových manažérov bánk a významných podnikov o vývoji ekonomiky v Clube Imperial). Výdavky na kancelársky materiál boli zvýšené z dôvodu potreby zabezpečenia údržby a archivácie kancelárskeho IT systému. Na druhej strane mzdové náklady boli nižšie oproti plánu a dosiahli úroveň 55% z plánu. Dôvodom bolo hlavne to, že manažment sa obával z dopadov zmien zákonov v oblasti pracovno-právnych vzťahov, a preto neboli vyplácané žiadne mzdy v prvých mesiacoch roka. V ďalšom období sa uzatvorili iba dohody, ktoré sú pre asociáciu menej výdavkovo náročné. V roku 2014 sa úsporné opatrenia v tejto oblasti budú musieť uvoľniť. Treba tiež pripomenúť, že viacero odborných aktivít sme uskutočnili bezplatne. Mierne sa zvýšili režijné výdavky, kde je zohľadnené zvýšenie poštových poplatkov, výdavky pre manažment SAF, ktorý sa zúčastnil na konferencii Českej asociácie treasury v máji 2013.

Príjmy nám teda narástli oproti plánu o (o 3% a výdavky tiež o 3%. Hospodárenie SAF bolo v roku 2013 prebytkové – rozdiel príjmov a výdavkov činí 137,61 EUR. Odvedená daň z príjmu asociácie za rok 2013 je 251,96 EUR.

**Stav finančných prostriedkov SAF bol k 31.12.2013 nasledovný:**

bežný účet vo VÚB Bratislava 13.356,03 EUR

hotovosť v pokladni 242,37 EUR

Termínovaný vklad v J&T Banke 45.162,24 EUR

Spolu 58.760,64 EUR

Všetok dlhodobý hmotný majetok asociácie bol v roku 2011 odpísaný a doteraz nebol zakúpený žiadny nový majetok.

K 31.12.2013 nemala Slovenská asociácia podnikových finančníkov voči iným organizáciám žiadne záväzky a ani neuhradené pohľadávky.

Správna rada na zasadaní 10.3. 2014, schválila účtovnú závierku SAF k 31.12.2013,

schválila daňové priznanie SAF za r. 2013 (daň na úhradu 251,96 EUR), čerpanie rozpočtu za rok 2013 a návrh rozpočtu na rok 2014.

Kontrolu hospodárenia a vedenia účtovníctva SAF za rok 2013 vykonali členovia revíznej komisie  Ing. Želmíra Micheľová, Ing. Jana Marková a Ing. Oľga Dzurková dňa 5.3.2014.

**Na základe preverenia hospodárenia Slovenskej asociácie podnikových finančníkov revízna komisia odporúča Valnému zhromaždeniu SAF schváliť hospodárenie SAF za rok 2013 bez pripomienok a schváliť predložený rozpočet SAF na rok 2014**.

Bratislava, VZ 9. Apríla 2014 Eduard Hozlár, tajomník SAF

**Návrh uznesení**

**z  riadneho valného zhromaždenia Slovenskej asociácie podnikových finančníkov**

**konaného dňa 4. 4. 2012 v Bratislave**

Riadne valné zhromaždenie Slovenskej asociácie podnikových finančníkov prijíma nasledovné uznesenie:

1. ***berie na vedomie***

- Správu o činnosti asociácie za rok 2013 a Zameranie aktivít SAF na rok 2014

1. ***schvaľuje***

- Správu o hospodárení v roku 2013 a návrh rozpočtu na rok 2014

- Správu revíznej komisie za rok 2013

- usporiadanie 12. ročníka konferencie Finančné riadenie podnikov v roku 2014

1. ***ukladá***

- Správnej rade SAF zabezpečiť v roku 2014 plnenie plánu činnosti konkretizovanú v Zameraní aktivít SAF na rok 2014.

- Správnej rade SAF dodržať rozpočet na r. 2014 a hospodárne nakladať s finančnými prostriedkami SAF.

Bratislava, VZ 9. apríla 2014